Information til alle masters, som tilmelder sig til Royal Run på Frederiksberg/København i 2020

Evalueringen af Royal Run (RR) i København i 2019 dokumenterede bl.a., at der snydes med bytning af startnumre mellem M/K i DM 10 km, så resultaterne ikke er valide. Hurtig resultatformidling og speakning separat for masters er der ikke plads til. Værre bliver det med resultaterne for DM 10 km masters for hold, hvor de 3 bedste tæller, og muligheden for at få en udlænding med, som opfylder startretten for udlændinge og kontrol heraf. Af disse grunde og lange overvejelser om at gentage oplevelserne fra 2019, og vurderinger af alternativer, **har Master Komité besluttet, at DM 10 km landevej IKKE løbes som en del af RR 2020 i København.**

Master Komitéen har siden afholdelsen af Royal Run (RR) i 2019 været i tæt dialog med ca. 10 masterløbere, som deltog i RR 2019, hvor de havde tilmeldt sig til DM 10 km for masters. Sammen med evalueringer fra disse løbere og deres forslag til forbedringer for masters har vi været i dialog med DAFs ledelse.

Det er nemt nok at have ambitioner og en lang tradition for at bevare DM 10 km sammen med seniorer og de bedste ungdommer. Det bliver straks sværere at få det hele til at passe sammen med en kæmpe TV-transmission af et RR i København med 45.000 motionister. I et sådan setup må vi desværre konstatere, at der ikke er plads til at få vores krav tilgodeset. I 2020 har DAF besluttet, at RR igen indeholder DM 10 km for seniorer, som starter kort før det store motionsløb skydes i gang.

Læs i øvrigt nyheden (19.11.2019) på DAFs nyheder om ændringerne i DM arrangementer i 2020.

DAF udbyder om kort tid en runde mere for arrangører til DMere i 2020, og her vil DM 10 km for masters være med. Vi håber selvfølgelig, at der er en arrangør, som byder ind på dette traditionelle løb og meget gerne sammen med flere løb samme dag og sted.

Formand for Master Komite

Knud Høyer